**LEGE**

privind stabilirea unor măsuri de punere în aplicare a Regulamentului (UE) **2020/1503 al Parlamentului European și al Consiliului din 7 octombrie 2020 privind furnizorii europeni de servicii de finanțare participativă pentru afaceri și de modificare a Regulamentului (UE) 2017/1129 și a Directivei (UE) 2019/1937**

Parlamentul României adoptă prezenta lege.

CAPITOLUL I
**Dispoziţii generale**

 **Art. 1. -** Prezenta lege stabileşte măsuri de punere în aplicare a dispozițiilor Regulamentului (UE) 2020/1503 al Parlamentului European și al Consiliului din 7 octombrie 2020privind furnizorii europeni de servicii de finanțare participativă pentru afaceri și de modificare a Regulamentului (UE) 2017/1129 și a Directivei (UE) 2019/1937, denumit în continuare *Regulamentul (UE) 2020/1503.*

**Art. 2. – (1)** Autoritatea de Supraveghere Financiară, denumită în continuare *A.S.F.*, este autoritatea competentă care aplică prevederile prezentei legi, prin exercitarea prerogativelor stabilite prin Ordonanţa de urgenţă a Guvernului nr. 93/2012 privind înfiinţarea, organizarea şi funcţionarea Autorităţii de Supraveghere Financiară, aprobată cu modificări şi completări prin Legea nr. 113/2013, cu modificările şi completările ulterioare.

**(2)** A.S.F. este autoritate competentă pentru îndeplinirea funcțiilor și sarcinilor prevăzute de Regulamentul (UE) 2020/1503 în conformitate cu prevederile art. 29 al acestui regulament și este punct unic de contact pentru cooperarea administrativă transfrontalieră între autoritățile competente, precum și cu ESMA.

 **(3)** În cazul în care Regulamentul (UE) 2020/1503 sau, după caz, regulamentele emise în legătură cu acesta fac referire la dreptul intern se aplică în mod corespunzător normele naţionale incidente care reglementează domeniul în materie, cu luarea în considerare, în cazurile aplicabile, a dispoziţiilor prezentei legi.

**Art. 3. –** **(1)** Termenii şi expresiile utilizate în prezenta lege au semnificația prevăzută la art. 2 din Regulamentul (UE) 2020/1503.

**(2)** În sensul art. 2 alin. (1) lit. n) din Regulamentul (UE) 2020/1503,părțile sociale ale societăților cu răspundere limitată înființate în conformitate cu Legea societăților nr.31/1990, republicată, cu modificările și completările ulterioare, denumită în continuare *Legea nr.31/1990,* pot fi utilizate ca instrumente admise în scopul finanțării participative cu condiția să nu fie supuse unor restricții de natură să împiedice efectiv transferul lor, inclusiv restricții privind modul în care aceste părți sociale sunt oferite sau prezentate publicului.

CAPITOLUL II

**Condiții privind autorizarea, funcționarea și retragerea autorizației furnizorilor de servicii de finanțare participativă**

**Art.4. – (1)** În vederea prestării de servicii de finanțare participativă este necesară obținerea unei autorizații din partea A.S.F. în calitate de furnizor de servicii de finanțare participativă, în conformitate cu prevederile prezentei legi.

**(2)** Furnizorul de servicii de finanțare participativă, persoană juridică română este constituit sub forma unei societăți pe acțiuni sau societăți cu răspundere limitată, în conformitate cu prevederile Legii nr. 31/1990 și poate fi autorizat de A.S.F. în situația în care îndeplinește cumulativ condițiile prevăzute la art. 12 din Regulamentul (UE) 2020/1503, cu respectarea prevederilor standardelor tehnice emise de Comisia Europeană în ceea ce privește cerințele de autorizare și formatul cererilor.

**(3)** Condiția prevăzută la art. 12 alin. (3) lit. b) din Regulamentul (UE) 2020/1503potrivit căreia persoanele fizice implicate în administrarea potențialului furnizor de servicii de finanțare participativă trebuie să dețină, la nivel colectiv, suficiente cunoștințe, competențe și experiență pentru a asigura administrarea potențialului furnizor de servicii de finanțare participativă, se consideră îndeplinită dacă cel puțin jumătate dintre membrii consiliului de administrație/consiliului de supraveghere sau ai altor organe sau funcţii asimilate acestora sunt absolvenți, cu diplomă de licență sau de master, ai unei instituții de învățământ superior în domeniile financiar-bancar, economic, juridic, contabilitate, audit, administrație publică, tehnologia informației şi posedă experienţă profesională în domeniul financiar în funcții de conducere de minimum 3 ani.

# (4) A.S.F. colaborează cu Banca Națională a României, denumită în continuare *B.N.R.*, în conformitate cu prevederile art. 33 din Regulamentul (UE) 2020/1503, în cazul în care solicitările de autorizare în conformitate cu prezenta lege provin din partea unor entități ce dețin deja o autorizație valabilă emisă de B.N.R. în calitate de instituție de credit, instituție emitentă de monedă electronică sau instituție de plată sau au fost înregistrate ca furnizori specializaţi în servicii de informare cu privire la conturi, persoane juridice, în conformitate cu prevederile Ordonanței de urgență a Guvernului nr. 99/2006 privind instituțiile de credit și adecvarea capitalului, aprobată cu modificări și completări prin Legea nr. 227/2007, cu modificările și completările ulterioare, Legii nr. 209/2019 privind serviciile de plată și pentru modificarea unor acte normative sau ale Legii nr. 210/2019 privind activitatea de emitere de monedă electronică.

**(5)** În situația în care o instituție de credit autorizată de B.N.R. în conformitate cu prevederile Ordonanței de urgență a Guvernului nr. 99/2006, aprobată cu modificări și completări prin Legea nr. 227/2007, cu modificările și completările ulterioare, intenționează să presteze servicii de finanțare participativă, cererea de autorizare în calitate de furnizor de servicii de finanțare participativă se depune la A.S.F. numai după obținerea aprobării prealabile din partea B.N.R. cu privire la completarea obiectului de activitate, potrivit cadrului de reglementare național aplicabil instituțiilor de credit.

# (6) Instituțiile de credit autorizate de B.N.R. în conformitate cu prevederile Ordonanței de urgență a Guvernului nr. 99/2006, aprobată cu modificări și completări prin Legea nr. 227/2007, cu modificările și completările ulterioare pot presta servicii de finanțare participativă doar dacă au obținut autorizație din partea A.S.F., potrivit prezentului articol.

**Art. 5. – (1)** Furnizorii de servicii de finanțare participativă sunt înscriși în Registrul A.S.F. la data emiterii autorizației.

**(2)** În toate actele oficiale, furnizorii de servicii de finanțare participativă trebuie să precizeze, pe lângă datele de identificare, numărul şi data înscrierii în Registrul A.S.F.

**Art. 6. –** A.S.F. are competența să retragă autorizaţia acordată unui furnizor de servicii de finanțare participativă în situațiile prevăzute la art. 17 din Regulamentul (UE) 2020/1503sau în situația în care acesta se încadrează în oricare dintre cazurile în care, conform legislaţiei naţionale, se impune retragerea autorizaţiei pentru aspecte care nu intră în domeniul de aplicare al prezentei legi.

**Art. 7. – (1)** A.S.F.  notifică Autoritatea Europeană pentru Pieţe şi Valori Mobiliare, denumită în continuare *ESMA*, cu privire la orice autorizare sau retragere a autorizației a unui furnizor de servicii de finanțare participativă.

**(2)** Retragerea autorizației unui furnizor de servicii de finanțare participativă în conformitate cu prevederile art. 6 se notifică de către A.S.F. inclusiv autorităților competente din alte state membre în cazul în care furnizorul de servicii de finanțare participativă a notificat A.S.F. cu privire la intenția de a presta transfrontalier servicii de finanțare participativă în respectivele state membre în conformitate cu art. 18 din Regulamentul (UE) 2020/1503.

**Art. 8. – (1)** În aplicarea prevederilor art. 15 alin. (3) din Regulamentul (UE) 2020/1503, furnizorul de servicii de finanțare participativă notifică A.S.F. modificările semnificative ale condițiilor care au stat la baza obținerii autorizației, în termen de maximum 15 zile de la data adoptării hotărârii organului statutar competent al acestuia de aprobare a respectivei modificări. Notificarea este însoțită de copii ale documentelor justificative ce stau la baza respectivei modificări.

**(2)** Următoarele modificări sunt considerate a fi modificări semnificative ale condițiilor care au stat la baza obținerii autorizației:

a) schimbarea denumirii societăţii;

b) schimbarea sediului social;

c) modificarea procedurilor și regulilor prevăzute la art. 12 alin. (2) lit. e), f), j), m), q) și r) din Regulamentul (UE) 2020/1503.

**(3)** A.S.F. poate formula observații cu privire la modificările prevăzute la alin. (1) în termen de 25 de zile de la primirea notificării.

**(4)** Modificările prevăzute la alin. (2) lit. a) și b) sunt opozabile de la data înregistrării acestora la O.N.R.C. În termen de maximum 10 zile de la data înregistrării la O.N.R.C. a modificărilor, furnizorul de servicii de finanțare participativă are obligaţia de a transmite A.S.F. copia certificatului de înregistrare menţiuni, respectiv copia noului certificat de înregistrare, în situaţia în care modificarea produsă impune eliberarea unui nou certificat.

CAPITOLUL III

**Informarea și protecția investitorilor**

**Art. 9. –** În aplicarea prevederilor art. 23 alin. (2) din Regulamentul (UE) 2020/1503, în cazul unei oferte de finanțare participativă adresată potențialilor investitori din România, fișa cu informații esențiale privind investiția este întocmită cel puțin în limba română.

**Art. 10. –** În aplicarea prevederilor art. 23 alin. (3) din Regulamentul (UE) 2020/1503, furnizorii de servicii de finanțare participativă din alte state membre care promovează o ofertă de finanțare participativă prin intermediul comunicărilor publicitare în România, pun la dispoziția potențialilor investitori fișa cu informații esențiale privind investiția cel puțin în limba română.

**Art. 11. –** **(1)** În aplicarea prevederilor art. 23 alin.(9) din Regulamentul (UE) 2020/1503, membrii consiliului de administraţie/ consiliului de supraveghere, directorii/ membrii directoratului sau ai altor organe sau funcţii asimilate acestora ai/ ale dezvoltatorului de proiect răspund pentru informațiile incluse în fișa cu informații esențiale privind investiția.

**(2)** În aplicarea prevederilor art. 23 alin. (10) din Regulamentul (UE) 2020/1503,informațiile incluse în fișa cu informații esențiale privind investiția, precum și în orice traducere a acesteia, atrag răspunderea membrilor consiliului de administraţie/consiliului de supraveghere, a directorilor/membrilor directoratului sau a altor organe sau funcţii asimilate acestora ai/ ale dezvoltatorului de proiect în conformitate cu prevederile Legii nr. 287/2009 privind Codul civil, republicată, cu modificările ulterioare, denumită în continuare *Codul civil*, în cazul în care:

a) informațiile induc în eroare sau sunt inexacte ori

b) fișa cu informații esențiale privind investiția omite informații esențiale necesare pentru investitori atunci când evaluează dacă să finanțeze proiectul de finanțare participativă.

**Art. 12. – (1)** În aplicarea prevederilor art. 24 alin. (4) și (5) din Regulamentul (UE) 2020/1503, membrii consiliului de administraţie/consiliului de supraveghere, directorii/membrii directoratului sau ai altor organe sau funcţii asimilate acestora ai/ ale furnizorului de servicii de finanțare participativă răspund pentru informațiile incluse în fișa cu informații esențiale privind investiția pusă la dispoziție la nivel de platformă.

**(2)** Informațiile incluse în fișa cu informații esențiale privind investiția pusă la dispoziție la nivel de platformă, precum și în orice traducere a acesteia, atrag răspunderea membrilor consiliului de administraţie/ consiliului de supraveghere, directorilor/membrilor directoratului sau a altor organe sau funcţii asimilate acestora ai/ale furnizorului de servicii de finanțare participativă în conformitate cu prevederile Codului civil, în cazul în care:

a) informațiile induc în eroare sau sunt inexacte ori

b) fișa de informații esențiale privind investiția pusă la dispoziție la nivelul platformei omite informații esențiale necesare în sprijinul deciziei investitorilor de a investi prin administrare de portofolii individuale de împrumuturi.

CAPITOLUL IV

**Comunicările publicitare**

**Art. 13. –** În aplicarea prevederilor art. 27 alin. (3) din Regulamentul (UE) 2020/1503,comunicările publicitare, indiferent de forma sau modalitatea de diseminare a informațiilor către potențialii investitori, sunt prezentate de către furnizorii de servicii de finanțare participativă în limba română.

**Art. 14. – (1)** Copii în format electronic ale tuturor comunicărilor publicitare se păstrează la sediul social/central al unui furnizorului de servicii de finanțare participativă pentru o perioadă de 2 ani de la apariție sau afișare. Furnizorul de servicii de finanțare participativă are obligația de a pune la dispoziția A.S.F., la cererea acesteia, toate comunicările publicitare.

**(2)** Comunicările publicitare respectă următoarele principii:

a) informațiile cuprinse în cadrul comunicărilor publicitare, furnizate de către furnizorul de servicii de finanțare participativă, investitorilor ori potențialilor investitori, sunt corecte, exacte şi clare, astfel încât să ofere o informare completă şi să nu inducă în eroare; este interzisă comunicarea, publicarea sau distribuirea către public a oricărei comunicări publicitare despre care furnizorul de servicii de finanțare participativă știe că include informații false, neclare, afirmaţii neverificate ori ambigue sau care pot induce în eroare;

b) comunicările publicitare sunt în mod clar identificate ca atare;

c) sursele de proveniență a informațiilor conținute de comunicările publicitare sunt indicate în mod clar în cuprinsul acestora;

d) formulările de genul "cel mai mare", "cel mai bun furnizor de servicii de finanțare participativă" etc. în cuprinsul comunicărilor publicitare nu sunt admise;

e) informațiile şi mențiunile obligatorii sunt tipărite cu caractere accesibile, de minimum 12;

f)este interzisă utilizarea de estimări privitoare la realizările viitoare ale furnizorului de servicii de finanțare participativă sau a declarațiilor investitorilor anteriori, prezenţi sau potenţiali.

**(3)** Comunicările publicitare difuzate prin intermediul serviciilor mass-media audiovizuale trebuie să conţină cel puţin următoarele informaţii:

a) denumirea completă a furnizorului de servicii de finanțare participativă;

b) numărul şi data înscrierii în Registrul A.S.F. ale furnizorului de servicii de finanțare participativă;

c) sediul social şi datele de contact ale furnizorului de servicii de finanțare participativă;

d) site-ul și numărul de telefon al furnizorului de servicii de finanțare participativă;

e) avertizarea "Citiţi fișele cu informații esențiale privind investiția la nivel de proiect sau platformă înainte de a investi în cadrul platformei", indicându-se unde şi în ce limbă investitorii şi potenţialii investitori pot obţine aceste informaţii sau cum pot avea acces la acestea.

CAPITOLUL V

**Competențele A.S.F.**

**Art.15.** – În vederea îndeplinirii atribuțiilor ce îi revin în calitate de autoritate competentă în sensul art. 2, A.S.F. deține competențele de supraveghere și investigare prevăzute la art. 30 alin. (1) și (2) din Regulamentul (UE) 2020/1503, precum și competența de a sesiza organele de urmărire penală, după caz.

**Art.16.** – A.S.F. își exercită funcțiile și competențele menționate la art. 15 în conformitate cu prevederile art. 30 alin. (5) din Regulamentul (UE) 2020/1503.

CAPITOLUL VI

**Cooperarea A.S.F. cu alte autorități**

**Art. 17.** – **(1)** A.S.F. cooperează cu autoritățile competente din celelalte state membre și cu ESMA în cadrul activităților de supraveghere și investigare derulate în exercitarea atribuțiilor ce îi revin în calitate de autoritate competentă în sensul art. 2 din prezenta lege, în conformitate cu prevederile art. 31 și 32 din Regulamentul (UE) 2020/1503.

**(2)** În aplicarea prevederilor art. 33 din Regulamentul (UE) 2020/1503, A.S.F. colaborează cu B.N.R. și fac schimb de orice informații esențiale sau pertinente cu privire la instituțiile de credit, instituțiile emitente de monedă electronică sau instituțiile de plată care dețin o autorizație emisă de B.N.R. sau au fost înregistrate ca furnizori specializaţi în servicii de informare cu privire la conturi, persoane juridice în conformitate cu prevederile Ordonanței de urgență a Guvernului nr. 99/2006, aprobată cu modificări și completări prin Legea nr. 227/2007, cu modificările și completările ulterioare, ale Legii nr. 209/2019 privind serviciile de plată și pentru modificarea unor acte normative sau ale Legii nr. 210/2019 privind activitatea de emitere de monedă electronică și care sunt autorizate de către A.S.F. ca furnizori de servicii de finanțare participativă potrivit prevederilor Regulamentului (UE) 2020/1503 și a reglementărilor emise în aplicarea acestuia.

**Art. 18.** – În aplicarea prevederilor art. 38 din Regulamentul (UE) 2020/1503,uninvestitor sau orice altă parte interesată poate depune la A.S.F. plângeri cu privire la eventuale cazuri de încălcare a Regulamentului (UE) 2020/1503de către furnizorii de servicii de finanțare participativă, în conformitate cu procedura publicată pe site-ul A.S.F. Plângerile pot fi transmise la A.S.F. în limba română și în format electronic sau pe suport hârtie.

**CAPITOLUL VII**

**Răspunderi și sancțiuni**

**Art. 19.** – Constituie contravenții următoarele fapte savârșite de către furnizorul de servicii de finanțare participativă şi/sau de către membrii consiliului de administraţie ori ai consiliului de supraveghere, directorii sau membrii directoratului sau a altor organe sau funcţii asimilate acestora ai furnizorului de servicii de finanțare participativă, conform Legii nr. 31/1990:

a) nerespectarea prevederilor art. 3 alin. (2) – (6), art. 4, art. 5, art. 6 alin. (1)-(6), art. 7 alin. (1)-(4), art. 8 alin. (1)-(6), art. 9alin. (1) și (2), art. 10, 11, art. 13 alin. (2), art. 15 alin. (2) și (3), art. 16 alin. (1), art. 18 alin. (1) și (4), art. 19 alin. (1)-(6), art. 20 alin. (1) și (2), art. 21 alin. (1)-(7), art. 22, art. 23 alin. (2) - (13), art. 24, 25 și 26 și art. 27 alin. (1)-(3) din Regulamentul (UE) 2020/1503;

b) refuzul de a coopera sau de a se conforma în situația unei investigații, a unui control sau a unei solicitări în conformitate cu art. 15;

c) nerespectarea condițiilor care au stat la baza obținerii autorizației prevăzute la art. 12 din Regulamentul (UE) 2020/1503.

**Art. 20.** **– (1)** Fără a aduce atingere competenței de impunere de către organele abilitate, în cazurile aplicabile, a unor sancţiuni penale conform Legii nr. 286/2009 privind Codul penal, cu modificările şi completările ulterioare, A.S.F. aplică, în conformitate cu art. 39 din Regulamentul (UE) 2020/1503și art. 2 din prezenta lege, sancţiuni contravenţionale, precum şi măsuri administrative entităților și persoanelor prevăzute la art. 19 pentru săvârșirea contravențiilor prevăzute la același articol, astfel:

1. sancţiuni contravenţionale principale:

a) amenzi cuprinse între 10.000 RON și până la de două ori valoarea beneficiului rezultat din încălcare, în cazul în care beneficiul poate fi determinat, chiar dacă acesta depășește sumele maxime prevăzute la lit. b), prin derogare de la prevederile art. 8 alin. (2) lit. a) din Ordonanţa Guvernului nr. 2/2001 privind regimul juridic al contravențiilor, aprobată cu modificări şi completări prin Legea nr. 180/2002, cu modificările şi completările ulterioare;

b) în cazul persoanelor juridice, amenzi cuprinse între 10.000 RON și 2.433.700 RON sau de până la 5 % din cifra de afaceri anuală totală a persoanei juridice respective conform ultimelor situații financiare disponibile aprobate de organul de conducere, prin derogare de la prevederile art. 8 alin. (2) lit. a) din Ordonanţa Guvernului nr. 2/2001 privind regimul juridic al contravențiilor, aprobată cu modificări şi completări prin Legea nr. 180/2002, cu modificările şi completările ulterioare; în cazul în care persoana juridică este o societate-mamă sau o filială a societăţii-mamă care are obligaţia de a întocmi situaţii financiare consolidate în conformitate cu reglementările contabile aplicabile în vigoare, cifra de afaceri anuală totală relevantă este cifra de afaceri anuală totală sau tipul de venit corespunzător conform actelor legislative relevante ale Uniunii Europene din domeniul contabilității, conform celei mai recente situații financiare consolidate disponibile aprobate de organul de conducere al societăţii-mamă;

c) în cazul persoanelor fizice, amenzi cuprinse între 5.000 RON și 2.433.700 RON, prin derogare de la prevederile art. 8 alin. (2) lit. a) din Ordonanţa Guvernului nr. 2/2001 privind regimul juridic al contravențiilor, aprobată cu modificări şi completări prin Legea nr. 180/2002, cu modificările şi completările ulterioare.

2. sancţiuni contravenţionale complementare, în funcţie de natura şi gravitatea faptei:

a) interzicerea pentru membrii consiliului de administraţie ori ai consiliului de supraveghere, directorii sau membrii directoratului sau a altor organe sau funcţii asimilate acestora ai furnizorului de servicii de finanțare participativă, conform Legii nr. 31/1990 sau orice altă persoană fizică responsabilă de încălcare de a exercita funcții de conducere în cadrul furnizorilor de servicii de finanțare participativă pentru o perioadă cuprinsă între 90 de zile şi 5 ani;

b)retragerea autorizaţiei acordate de A.S.F.;

3.măsuri administrative:

a) o declarație publică în cadrul căreia se indică persoana fizică sau juridică responsabilă și natura încălcării;

b) un ordin prin care i se cere persoanei fizice sau juridice să înceteze încălcarea și să se abțină de la repetarea comportamentului respectiv.

**(2)** Sancţiunile contravenţionale principale prevăzute la alin. (1) pct. 1 se pot aplica cumulativ cu una sau mai multe sancţiuni contravenţionale complementare prevăzute la alin. (1) pct. 2.

**(3)** Măsurile administrative prevăzute la alin. (1) pct. 3 pot fi aplicate distinct sau împreună cu sancţiunile principale sau complementare prevăzute la alin. (1) pct. 1 şi 2.

**(4)** În cazul sancţiunilor aplicate pentru săvârşirea contravenţiilor prevăzute la
art.19 persoanele sancționate achită amenda contravențională în termen de cel mult 15 zile de la data comunicării de către A.S.F. a deciziei de sancţionare, prin derogare de la prevederile art. 16 alin. (1) şi ale art. 28 alin. (1) referitoare la plata a jumătate din minimul amenzilor prevăzute de prezentul articol din Ordonanţa Guvernului nr. 2/2001, aprobată cu modificări şi completări prin Legea nr. 180/2002, cu modificările şi completările ulterioare.

**(5)** Săvârşirea contravenţiilor se constată de către persoanele împuternicite din cadrul structurilor de specialitate ale A.S.F.; dacă se constată nerespectarea uneia dintre dispoziţiile legale a căror încălcare este prevăzută drept contravenţie la art. 19, persoanei în cauză i se acordă un termen de 5 zile de la data comunicării celor constatate, în care să formuleze obiecţiuni cu privire la încălcarea săvârşită.

 **(6)** Decizia de sancţionare precum şi celelalte acte administrative adoptate de A.S.F. conform prevederilor prezentei legi, inclusiv prin aplicarea corespunzătoare a regulamentelor europene direct aplicabile în statele membre, emise la nivelul Uniunii Europene în domeniile prevăzute de prezenta lege, sunt motivate în mod corespunzător si pot fi atacate la Curtea de Apel Bucureşti - Secţia contencios administrativ şi fiscal, conform Legii contenciosului administrativ nr. 554/2004, cu modificările şi completările ulterioare.

**(7)** În cazul în care A.S.F., în termen de 6 luni de la data primirii cererii de autorizare, nu comunică solicitantului nicio decizie cu privire la cererea primită, acesta poate face plângere la Curtea de Apel București - Secția contencios administrativ şi fiscal.

**Art. 21.** – La stabilirea tipului și nivelului unei sancțiuni sau măsuri administrative care se aplică în conformitate cu art. 20, A.S.F. ia în considerare în ce măsură încălcarea este intenționată sau rezultă dintr-o neglijență, precum și toate celelalte circumstanțe relevante, inclusiv, după caz:

a) gravitatea și durata încălcării;

b) gradul de răspundere care revine persoanei fizice sau juridice responsabile de încălcare;

c) capacitatea financiară a persoanei fizice sau juridice responsabile de încălcare, astfel cum este indicată de cifra de afaceri anuală totală a persoanei juridice responsabile sau de venitul anual și de activele nete ale persoanei fizice responsabile;

d) volumul profiturilor obținute sau al pierderilor evitate de către persoana fizică sau juridică responsabilă de încălcare, în măsura în care acestea pot fi stabilite;

e) pierderile suferite de terți ca urmare a încălcării, în măsura în care acestea pot fi determinate;

f) măsura în care persoana fizică sau juridică responsabilă de încălcare cooperează cu A.S.F., fără a aduce atingere necesității de a reține profitul obținut sau pierderile evitate de această persoană;

g) încălcările săvârșite anterior de către persoana fizică sau juridică responsabilă de încălcare;

h) efectele pe care le are încălcarea asupra intereselor investitorilor.

**Art. 22.** – În exercitarea competențelor sale prevăzute la acest capitol și în conformitate cu prevederile art. 39 alin. (1) din Regulamentul (UE) 2020/1503, A.S.F. cooperează cu autoritățile competente din celelalte state membre pentru a se asigura că exercitarea competențelor sale de supraveghere, investigare, precum și sancțiunile contravenționale și măsurile administrative pe care le aplică sunt eficace, proporționale, disuasive și adecvate în temeiul Regulamentul (UE) 2020/1503.

**Art. 23.** – **(1)** Publicarea de către A.S.F. a deciziilor prin care se impun sancțiuni sau măsuri administrative în cazurile de încălcare a prezentei legi se realizează în conformitate cu prevederile art. 42 din Regulamentul (UE) 2020/1503.

**(2)** Informațiile publicate în temeiul prezentului articol sunt menținute pe site-ul A.S.F. pe o durată de cel puțin 5 ani de la publicare. Datele cu caracter personal incluse în aceste informații sunt menținute pe site-ul A.S.F. numai pe durata stabilită de reglementările naționale și europene aplicabile în domeniul protecției datelor cu caracter personal.

**Art. 24. –** Desfășurarea fără autorizație a oricăror activități sau servicii specifice furnizorilor de servicii de finanțare participativă reglementați de prezenta lege constituie infracțiune şi se sancţionează potrivit art. 348 din Legea nr. 286/2009 privind Codul penal, cu modificările şi completările ulterioare.

CAPITOLUL VIII

**Dispoziții finale**

**Art. 25. –** A.S.F. poate emite reglementări în aplicarea prezentei legi.

**Art. 26. –** Prezenta lege intră în vigoare la 30 zile de la publicarea în Monitorul Oficial al României, Partea I.